### Beslutning

Godkendt.

### Sagsfremstilling

## Resume og sagens baggrund

På grund af en ændring af kommunestyrelsesloven skal kommunalbestyrelsen inden den 1. juni 2025 beslutte om man skal kunne få erstatning for tabt arbejdsfortjeneste i den kommende funktionsperiode.

## Indstillinger

Direktøren indstiller, at det ikke skal være en mulighed for kommunalbestyrelsesmedlemmer i den kommende funktionsperiode at få erstatning for tabt arbejdsfortjeneste.

## Behandling

Økonomiudvalget, Kommunalbestyrelsen.

## Sagsfremstilling

Kommunestyrelsesloven ændres pr. 1. januar 2026, hvorefter det ikke længere vil være muligt for kommunalbestyrelsesmedlemmer at vælge at modtage erstatning for dokumenteret tabt
arbejdsfortjeneste i stedet for en del af det faste vederlag.

Kommunalbestyrelsen kan dog træffe en generel beslutning om, at medlemmerne
af den kommende kommunalbestyrelse fortsat skal kunne vælge at få erstatning for
dokumenteret tabt arbejdsfortjeneste i stedet for en del af det faste vederlag.

Den til enhver tid afgående kommunalbestyrelse skal træffe beslutningen inden den 1. juni i det sidste år af funktionsperioden. Beslutningen er bindende for hele den kommende funktionsperiode og kan ikke ændres i funktionsperioden.

Hvis Kommunalbestyrelsen beslutter, at det i den kommende funktionsperiode skal være en mulighed at få erstatning for tabt arbejdsfortjeneste, skal det samtidig besluttes om adgangen til erstatningen skal være betinget af en revisorerklæring. Udgifterne til revisorerklæringer
får medlemmet refunderet. Kravet om revisorerklæring kan ændres under funktionsperioden.

De nye regler har ikke betydning for medlemmernes mulighed for at få erstatning for tabt
arbejdsfortjeneste i forbindelse med det konstituerende møde. Stedfortrædere, der deltager i
enkelte møder, bliver heller ikke berørt af lovændringen. Derimod vil stedfortrædere, der indkaldes for en periode, være omfattet af reglerne.

Baggrunden for administrationens anbefaling om, at det ikke skal være en mulighed for medlemmerne i den kommende funktionsperiode at få erstatning for tabt arbejdsfortjeneste er, at muligheden for erstatning for tabt arbejdsfortjeneste i hvert fald ikke de seneste to funktionsperioder er blevet anvendt. Ordningen er derudover forbundet med en række administrative opgaver, der bidrager til yderligere bureaukrati.

Hvis Kommunalbestyrelsen alligevel tilvælger muligheden for erstatning for tabt arbejdsfortjeneste for den kommende funktionsperiode, anbefaler administrationen, at kravet om revisorerklæringer ikke gælder for lønmodtagere, der kan dokumentere tabt arbejdsfortjeneste via deres lønseddel. Fravælges kravet om revisorerklæring vil det kræve en del yderligere administrative ressourcer, idet administrationen selvstændigt skal indsamle og vurdere dokumentationen for tabt arbejdsfortjeneste.

Hvis muligheden for at vælge erstatning for dokumenteret tabt arbejdsfortjeneste bevares, kan det medføre en merudgift for kommunen til vederlag, der ikke kan opgøres på nuværende tidspunkt. Besluttes det samtidig, at udbetaling af erstatning for tabt arbejdsfortjeneste til ikke lønmodtagere betinges af en revisorerklæring, vil det også medføre en merudgift for kommunen til revisorerklæringer. Dette kan heller ikke opgøres på nuværende tidspunkt.

## Økonomiske konsekvenser

Ingen bevillingsmæssige konsekvenser.

### Sagens forløb

21/05/2025 Økonomiudvalget
Anbefales.